Ци Гун, Тай Чи и култивиране на Ци
Ци Гун е термин описващ разнообразни системи за култивиране на вътрешната енергия на тялото – Ци. Ци Гун най-често се превежда като ,,работа с Ци“. В днешно време има хиляди различни видове Ци Гун, но се приема, че всички те са произлезли от системата Дао Ин - серия от упражнения за култивиране и трениране на Ци.

![Даоин скрол](https://bg-wushu.com/bg/wp-content/uploads/2019/09/screenshot_3.png)
*Възстановени рисунки Даоин ту – „Водене и обтягане“ в текстовете от коприна от Мауандуий*


Връзката между Ци гун и Тай Чи
------------------------------


Тай чи чуан, известно и като Тай Дзи, Тайдзицюан, Тайчичуан, е китайско бойно изкуство. То е създадено през 17-ти век от Чън Уантин, който включва фамилния стил и го обогатява с дихател практики, дао ин(ци гун), принципи от даоизма и китайската медицина. По отношение на работата с вътрешната енергия, традиционно преподаваното Тай Чи се припокрива с Ци Гун в много голяма степен, тъй като споделят едни и същи принципи.

Един от етапите през които се преминава в обучението по Тай Чи е ,,работа с Ци“ - с трениране на формата, релаксация, обтягането на сухожилията  - се стараем да канализираме Ци. Това е етап, през който се борим с изградените през годините двигателни навици, повечето от които са свързани с натрупване на прекомерно напрежение в тялото. Най-общо казано, натрупаното напрежение пречи на нормалната циркулация на кръвта и Ци в тялото.

https://youtu.be/dnh2sxr\_k5s
*Чън Тай Чи Ци Гун от грандмайстор Чън Джънлей*


Усещане и работа с Ци в Тай Чи
------------------------------


След известен период на правилна тренировка, започват да се появяват и първите усещания за Ци в тялото. Тези усещания могат да варират при различните хора: топлина, мравучкане, подуване, студ и други.

След като тези усещания станат обичайни при всекидневната практика, тогава фокусът на трениране е насочен към синхронизиране на външните движения с вътрешните усещания. След малко по-дълъг период от време и трениране по правилен начин, в тялото се достига до състояние, при което движенията трябва да се водят от Ци или както ще го срещнете в Тай Чи класиките:

> **,,И (съзнанието) води Ци (енергията), а Ци води Ли (силата)“.**


През всичките тези етапи на развитие през които преминавате, освен че тренирате тялото си и свързаните с него [умения](https://bg-wushu.com/bg/pette-naj-vazhni-osnovni-umeniya-v-taj-chi-chuan-chast-parva/), се тренира и култивира Ци. В това няма нищо чудно, тъй като основателя на Тай Чи Чуан (Тайдзицюан) Чън Уантин е използвал системата Дао Ин, както и някои други системи за [създаването на Тай Чи Чуан](https://bg-wushu.com/bg/istoriya-na-taj-chi-chuan/).
Разликата между Тай Чи и Ци Гун
-------------------------------


Ци Гун е неотменна част от Тай Чи и без да ,,работите с Ци“ в един определен етап, няма да успеете да напреднете. Разбира се, ако навлезем в дълбочина, ще разберем, че не е правилно да се каже, че когато някой тренира Тай Чи, той тренира Ци Гун.

Систематичността и съдържанието на Тай Чи са изключително богати и само една малка част е била вдъхновена от Ци Гун. Въпреки, че концепцията за Ци, дантиен, каналите и колатералите в човешкото тяло са взаимствани от традиционната китайска медицина и са едни и същи и в двете практики, в Тай Чи движението на Ци в тялото, а и самото тяло, се движат по определен начин - с Чансъдзин: упражнения на копринената нишка.
Чансъдзин – уникалният метод на Чън стил Тай Чи чуан
----------------------------------------------------


Всяка част на тялото се подчинява на определени правила и се движи по определен начин. Този начин се нарича [Чансъдзин](https://bg-wushu.com/bg/uprazhneniya-na-koprinenata-nishka-v-chan-stil-taj-chi-chuan/) и е характерен само за Чън стил Тай Чи.

За заучаването на този метод се изисква добър учител и време за да могат да се усвоят от тялото. Както се казва: ,,да можеш да го разбереш с тялото“. Много хора погрешно смятат, че им трябва учител, за да може да ги ,,води“ във вътрешната работа.

Всъщност, учител ни трябва за да се научим как да се движим правилно според концепцията на Чансъдзин и как да спазваме изискванията за всяка една част на тялото. Ако тялото не е тренирано достатъчно добре и достатъчно продължително по определен начин, много трудно ще стигнем и до вътрешната работа.
Трениране на тялото и вътрешните усещания
-----------------------------------------


Въпреки че, както се спомена по-горе, тренирането преминава през няколко етапа, в които фокусът е и върху трениране на Ци, ако неглижирате принципите и тренирането на тялото,  за сметка на вътрешното усещане, ще се отклоните от правилния път.

През целия път на усъвършенстване в Тай Чи, практикуването е насочено както към вътрешната работа, така и към трениране на тялото. Като фокусът и тренирането през [всяко ниво](https://bg-wushu.com/bg/shestte-etapa-na-obuchenie-v-praktikata-na-chan-stil-taj-chi-chuan/) е различен. Тоест няма как да преминете в следващото ниво, ако тялото ви не е готово. Или казано по друг начин, ако не сте тренирали тялото достатъчно дълго, следвайки принципите на Тай Чи.
Ефективният метод на трениране
------------------------------


Естествено възниква въпросът: "Колко дълго?". Освен, че е изключително индивидуално, най-сигурния начин да скъсите това време е:
* да намерите добър учител;
* да тренирате колкото повече, толкова по-добре
* да имате желание да учите в дълбочина и да анализирате наученото.


Това е най-сигурният изпитан традиционен начин на обучение, който се е утвърдил през вековете. Методът, който се използва е [Лао Дзя И Лу](https://bg-wushu.com/bg/lao-dzya-i-lu-stara-forma-parva-chast/).

https://youtu.be/ztyiqm-\_bj4
*Грандмайстор Чън Джънлей изпълнява Лао Дзя И Лу*


Разбира се, джан джуан, чансъгун упражнения, стояща медитация, бутащи ръце, както и другите форми с и без оръжия са методи които обогатяват практиката ви и подпомагат по-пълното разбиране за Тай Чи. Всички тези методи се използват, за да се развият определени умения и да се култивира Ци.
Култивиране на Ци
-----------------


За тренирането на Ци е от особено значение постоянството. Независимо дали говорим за Тай Чи или Ци Гун от особено значение е, веднъж усетили движението на Ци в тялото, да полагате постоянни усилия, за да се поддържа това усещане, за да може Ци да се натрупва и култивира.

Тренирането на Ци не е като да изкопаете кладенец с вода и веднъж стигнали до водата да спрете, като смятате че сте свършили работата. Ако не полагате усилия, усещането ще намалее и ще се изгуби. След което ще трябва да наваксате с практиката отново, докато достигнете до същото усещане.
Постоянна практика: за здраве
-----------------------------


Изключително важно е, ако искате да достигнете до по-високи нива на умения, да имате усилена постоянна практика. Ако практикуващият си е поставил за цел само да подобри здравето си, то тогава 30-40 минути на ден са напълно достатъчни, за да се чувства в цветущо здраве. Тоест без да нарушават много ежедневните си навици, може да се отделят 10-15 минути сутрин, обед и вечер.

Повечето хора започват да тренират Тай Чи или Ци Гун, за да подобрят здравето си и мислят, че започнали веднъж, никаква болест не може да ги покоси. Дори да изглежда на пръв поглед така, докато не достигнете до състояние, при което Ци се движи свободно в тялото, без да има пречки, и вие осезаемо да усетите това, все още трябва да полагате усилия да преодолеете вредните навици влияещи негативно на вашето здраве.

Дори и след достигане на това състояние, ако прекалявате с цигари, алкохол, недоспиване и т.н., вашата Ци и здраве са застрашени. Това ще го усетите осезаемо във вашата практика и ,разбира се, изборът ще бъде само ваш.
Връзка на съзнанието с Ци
-------------------------


Важно е да се знае, че когато започнат първите усещания за Ци и те станат постоянни, все още сте в началото на вашето пътешествие. Ако успеете да надмогнете себе си и продължите прилежно да тренирате, тези усещания, както и интензитета им, ще се променят. Или както се казва: ,,Колкото повече тренираш, толкова повече ти харесва“.

След известен период от време, ще започнете да усещате връзката на съзнанието с тялото и Ци. Не, че тя не е била там и преди това, но сега ще започнете да усещате тази връзка във вашата практика и как тя се влияе от външни фактори.

Основното правило да ,,изчистите“ съзнанието си, ще доведе до по-дълбоко и по-пълно разбиране за процесите ставащи във вашето тяло. Бавно и постепенно навлизате все по-надълбоко към фините нива на Тай Чи. Ще започнете много по-често да контролирате емоциите и избягвате факторите, които пречат на съзнанието да влезе в състояние на покой т.е. факторите които пречат на вашата практика. Колкото и странно да звучи, това ще го усетите отново чрез практиката.
Успокояването на съзнанието: ключът към пълноценна практика
-----------------------------------------------------------


Когато започнете да тренирате и потока на Ци във вашето тяло е нарушен и вие опитате да го коригирате с корекция на позицията, тялото или отделна част, например: преди това, ако е било необходимо да отпуснете лакътя, за да може Ци да премине до дланта и пръстите или да потъне в дантиен, то сега това няма да работи. Координацията на тялото ви няма да се възстанови от физическо наместване.

В случая се отнася до менталното състояние на съзнанието, ако то не е добро или сте изтощени, това ще рефлектира на вашето усещане за координация и плавно движение на Ци.

Полагайки усилия за успокояване на съзнанието и участието му във всяко движение, бавно и постепенно, Ци ще започне да става по-силна. Отново ключът към успеха е практикуването. Независимо дали тренирате Тай Чи или Ци Гун, ползите които може да получите от тях са много, но единствения начин е само като практикувате всекидневно.

Ако сте в лошо физическо състояние или средата ви ограничава, може да използвате седяща медитация.

Ако имате време и пространство, няма какво да замени формата в Тай Чи или отделните движения в Ци Гун. Те са безценни, както за тялото и вашата Ци, така и за съзнанието ви.

Няма да откриете къс път, нито ще може да влезете през някоя задна врата. Причината е само една, ако не тренирате, няма как тялото да е готово за процесите, които ще започнат в него. Трябва време и усърдие, за да преминете през всяка стъпка, като всяка стъпка служи за основа на следващата.
Вътрешна работа с Ци не е гиманстика
------------------------------------


Ако сте решили да практикувате Тай Чи или Ци Гун, като физически упражнения т.е., като гимнастика, то тогава няма значение къде ще започнете. Ще се чувствате прекрасно, защото всяко едно физическо упражнение, независимо какво е то, малко или много подобряват циркулацията на кръв и Ци в тялото.

Но, ако решите, че искате да усетите Ци, движението ѝ в тялото и евентуално да достигнете до затваряне на микро- и макрокосмическите циркулации, синхронизиране на Ци с движението и дишането и т.н., то задължително ще ви трябва учител. И не, както споменахме по-рано, за да ви ,,води“ във вътрешната работа (ней гун), а да ви коригира и напътства в заучените движения.

Ако изпълнявате всичко и не бързате, Ци ще проникне навсякъде във вашето тяло. Всичко става естествено без да бързате и без да мислите прекалено много за това. Трябва само да тренирате и когато вашето тяло и съзнание са готови за това, то ще стане от само себе си - изведнъж.

Разбира се, зад това стоят много пот и часове практикуване на формата, нищо не става просто така,  а се постига с много труд. Не мислите прекалено много за движението на Ци, откъде да премине и защо не преминава, защото ще се сблъскате с проблеми и недостатъци.
Не мислете прекалено много за Ци
--------------------------------


В Тай Чи класиките това е известно като:

> ,,вниманието не трябва да бъде само върху Ци, а трябва да бъде и върху духа (шън), прекалената концентрация върху Ци може да доведе до нейния застой“.


В Ци Гун това е известно като:

> ,,сериозно отклонение в Ци Гун“.


Това се случва, когато го мислите преднамерено и се насилвате, а не е станало естествено. Ако тялото ви, съзнанието и уменията са ви готови, то тогава няма опасност да стигнете до сериозни отклонения, Ци ще премине естествено през всички проблемни места.

Тогава, каквито и движения да правите, ако те са според изискванията за движение на тялото и отговарят на изискванията за всяка част на тялото, ще успеете да насочите Ци към желаната от вас част.
От вас зависи да намерите добър учител
--------------------------------------


Задължително ви трябва учител, колкото по-добър е той, толкова по-бързо ще напреднете. Разбира се, много хора мислят, че известността е достатъчна, за да е добър един учител, но уви практиката показва друго.

Не спирайте да търсите и ще намерите това което търсите. Отидете, пробвайте и ако не ви хареса намерете друг учител, при който да тренирате. Учител който отговаря на очакванията ви и поставените цели. Рядко, ще попаднете от първия път на такъв учител, но не е невъзможно.
Добър учител + добра практика + добър ученик = успех
----------------------------------------------------


Ако намерите учител, който иска да споделя с вас знанията си, то тогава, ако сте усърдни, ще успеете. Дори учителят да е с много добри умения, ако не иска да споделя с вас информация, то тогава нямате никакъв шанс. Намерете някой друг. Не мислете, че това са тайни и мистични учения и се предават само на определени хора.

С практиката и разбиране на теорията, ще разберете, че достигането до състояние, при което Ци се движи свободно в тялото, не е лесно за достигане и само тези които са упорити и усърдни в практиката си го достигат. Всичко зависи от вас и е във ваши ръце: да намерите добър учител (както казват: ,,когато ученика е готов, учителя се появява“), да имате добра практика (да сте постоянни и упорити ) и да сте добър ученик (да анализирате и да не следвате сляпо). Ако успеете да съчетаете тези три фактора, успехът няма да се забави.

Автор: Владимир Андреев

 